CELEX: 52017PC0161
Language: sk
Date: 2017-04-06
Title: Návrh VYKONÁVACIE ROZHODNUTIE RADY on subjecting the new psychoactive substance N-(1-phenethylpiperidin-4-yl)-N-phenylacrylamide (acryloylfentanyl) to control measures

EURÓPSKA KOMISIA
            V Bruseli6. 4. 2017
            COM(2017) 161 final
            2017/0073(NLE)
            Návrh
            VYKONÁVACIE ROZHODNUTIE RADY
            on subjecting the new psychoactive substance N-(1-phenethylpiperidin-4-yl)-N-phenylacrylamide (acryloylfentanyl) to control measures
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               V rozhodnutí Rady 2005/387/SVV o výmene informácií, hodnotení rizika a kontrole nových psychoaktívnych látok
                  1
                sa stanovuje trojstupňový postup, na základe ktorého môže byť nová psychoaktívna látka podrobená kontrolným opatreniam v celej Únii.
            
            
               Dňa 17. novembra 2016 bola v súlade s článkom 5 rozhodnutia Rady 2005/387/SVV vydaná spoločná správa Európskeho monitorovacieho centra pre drogy a drogovú závislosť (EMCDDA) a Europolu. Dňa 23. januára 2017 Rada požiadala podľa článku 6 ods. 1 uvedeného rozhodnutia Rady na podnet Komisie a jedenástich členských štátov o hodnotenie rizika vyplývajúceho z užívania a výroby novej psychoaktívnej látky akrylfentanyl a obchodovania s ňou, zo zapojenia organizovanej trestnej činnosti a možných dôsledkov kontrolných opatrení zavedených v prípade tejto látky.
            
            
               Riziko akrylfentanylu posudzoval vedecký výbor EMCDDA v súlade s ustanoveniami článku 6 ods. 2, 3 a 4 uvedeného rozhodnutia Rady. Predseda vedeckého výboru predložil správu o hodnotení rizika Komisii a Rade 24. februára 2017. Hlavné výsledky hodnotenia rizika sú tieto:
            
            
               –Akrylfentanyl je syntetický opiát. Je štruktúrou podobný kontrolovanej látke fentanylu. Látka je dostupná v Európskej únii minimálne od apríla 2016 a bola zistená v 6 členských štátoch.
            
            
               –Bolo hlásených 47 úmrtí spojených s akrylfentanylom v troch členských štátoch. Akrylfentanyl zapríčinil úmrtie alebo pravdepodobne prispel k úmrtiu najmenej 40 osôb. Okrem toho bolo hlásených viac ako 20 akútnych intoxikácií, pri ktorých je podozrenie, že ich spôsobil akrylfentanyl.
            
            
               Podľa článku 8 ods. 1 rozhodnutia Rady 2005/387/SVV Komisia do šiestich týždňov odo dňa prijatia správy o hodnotení rizika predloží Rade buď podnet na podrobenie novej psychoaktívnej látky kontrolným opatreniam v celej Únii, alebo ak takýto podnet nepovažuje za nevyhnutný, správu, v ktorej objasní svoje stanoviská. Na základe rozsudku Súdneho dvora zo 16. apríla 2015 v spojených veciach C-317/13 a C-679/13 je potrebné pred prijatím aktu na základe článku 8 ods. 1 rozhodnutia Rady 2005/387/SVV konzultovať s Európskym parlamentom.
            
            
               
                  Na základe zistení v správe o hodnotení rizika sa Komisia domnieva, že existujú dôvody na podrobenie tejto látky kontrolným opatreniam v celej Únii. Podľa správy o hodnotení rizika je akútna toxicita spôsobená látkou akrylfentanyl taká, že môže vážne poškodiť zdravie jednotlivcov.
               
            
            
               2.CIEĽ NÁVRHU
            
            
               
                  Cieľom tohto návrhu vykonávacieho rozhodnutia Rady je vyzvať členské štáty, aby látku akrylfentanyl podrobili kontrolným opatreniam a trestnoprávnym sankciám stanoveným v ich právnych predpisoch v súlade so záväzkami vyplývajúcimi z Dohovoru Organizácie spojených národov o psychotropných látkach z roku 1971.
               
            
            
               2017/0073 (NLE)
            
            
               Návrh
            
            
               VYKONÁVACIE ROZHODNUTIE RADY
            
            
               o podrobení novej psychoaktívnej látky N-(1-fenyletyl-4-piperidinyl)-N-fenylakrylamid (akrylfentanyl) kontrolným opatreniam
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na rozhodnutie Rady 2005/387/SVV z 10. mája 2005 o výmene informácií, hodnotení rizika a kontrole nových psychoaktívnych látok
                  2
               , a najmä na jeho článok 8 ods. 3,
            
            
               so zreteľom na stanovisko Európskeho parlamentu
                  3
               ,
            
         
         
            
               so zreteľom na návrh Európskej komisie,
            
            
               keďže:
            
            
               (1)Správa o hodnotení rizika novej psychoaktívnej látky N-(1-fenyletyl-4-piperidinyl)-N-fenylakrylamid (akrylfentanyl) bola vypracovaná v súlade s článkom 6 rozhodnutia 2005/387/SVV na mimoriadnom zasadnutí rozšíreného vedeckého výboru Európskeho monitorovacieho centra pre drogy a drogovú závislosť (EMCDDA) a následne 24. februára 2017 predložená Komisii a Rade.
            
            
               (2)Akrylfentanyl je syntetický opiát. Je štruktúrou podobný fentanylu, kontrolovanej látke bežne používanej v medicíne ako doplnok k celkovej anestézii počas operácie a pri tlmení bolesti. Dostupné údaje poukazujú na to, že akrylfentanyl je silná, dlho pôsobiaca antinociceptívna účinná látka, ktorá ovplyvňuje opioidný systém.
            
            
               (3)Akrylfentanyl je dostupný v Európskej únii minimálne od apríla 2016 a bola zistený v 6 členských štátoch. Vo väčšine prípadov bol zabavený v tekutom stave, ale odhalené boli aj iné formy, napríklad prášok, tabletky a kapsule. Odhalené množstvá sú pomerne malé. V súvislosti s nízkym množstvom by sa však mal zohľadniť vysoký potenciál tejto látky.
            
            
               (4)Bolo hlásených 47 úmrtí spojených s akrylfentanylom v troch členských štátoch.  Akrylfentanyl zapríčinil úmrtie alebo k nemu pravdepodobne prispel v prípade najmenej 40 osôb. Okrem toho bolo hlásených viac ako 20 akútnych intoxikácií, pri ktorých je podozrenie, že ich spôsobil akrylfentanyl.
            
            
               (5)Informácie o možnom zapojení organizovanej trestnej činnosti do výroby, distribúcie, predaja a dodávania látky akrylfentanyl v rámci Únie nie sú k dispozícii. Dostupné údaje poukazujú na to, že väčšinu akrylfentanylu na trhu v Európe vyrobili chemické spoločnosti usídlené v Číne.
            
            
               (6)Akrylfentanyl sa predáva ako „chemikália na výskumné účely“, najmä ako prášok a ako nosné spreje pripravené na použitie v malých a vo veľkoobchodných množstvách. Informácie získané pri zabavení akrylfentanylu naznačujú, že akrylfentanyl sa mohol predávať aj na nelegálnom trhu s opiátmi.
            
            
               (7)Látka akrylfentanyl nie je uvedená v zozname látok podliehajúcich kontrole podľa Jednotného dohovoru Organizácie Spojených národov o omamných látkach z roku 1961, ani v zozname Dohovoru Organizácie Spojených národov o psychotropných látkach z roku 1971. Látka je v súčasnosti predmetom hodnotenia v rámci systému OSN.
            
            
               (8)Liečebné využitie látky akrylfentanyl na humánne alebo veterinárne použitie nebolo stanovené ani uznané. Odhliadnuc od jej používania v analytických referenčných materiáloch a vo vedeckom výskume zameranom na zisťovanie jej chemických, farmakologických a toxikologických vlastností v dôsledku jej objavenia sa na trhu s drogami, nič nenasvedčuje tomu, že sa používa na iné účely.
            
            
               (9)Zo správy o hodnotení rizika vyplýva, že dostupné vedecké dôkazy o látke akrylfentanyl sú obmedzené a bol by potrebný ďalší výskum. Dostupné dôkazy a informácie o zdravotných a sociálnych rizikách, ktoré látka predstavuje, poskytujú dostatočný dôvod na to, aby sa látka akrylfentanyl podrobila kontrolným opatreniam v celej Únii.
            
            
               (10)Keďže iba deväť členských štátov kontroluje látku akrylfentanyl podľa vnútroštátnych právnych predpisov o kontrole liekov a dva členské štáty používajú na jej kontrolu iné legislatívne opatrenia, podrobenie tejto látky kontrolným opatreniam v celej Únii by pomohlo predísť vzniku prekážok pri cezhraničnom presadzovaní práva a justičnej spolupráci a prispelo by k ochrane pred rizikami, ktoré predstavujú jej dostupnosť a užívanie.
            
            
               (11)V rozhodnutí 2005/387/SVV sa Rade udeľujú vykonávacie právomoci pre prípad výskytu nových psychoaktívnych látok, ktoré zistia a oznámia členské štáty, s cieľom umožniť rýchlu a odbornú reakciu na úrovni Únie vo forme podrobenia týchto látok kontrolným opatreniam v rámci celej Únie. Keďže boli splnené podmienky a postup na uplatnenie takýchto vykonávacích právomocí, malo by sa prijať vykonávacie rozhodnutie, ktorým sa látka akrylfentanyl podrobí kontrolným opatreniam v rámci celej Únie.
            
            
               (12)Dánsko je viazané rozhodnutím 2005/387/SVV a preto sa zúčastňuje na prijatí a uplatňovaní tohto rozhodnutia, ktorým sa vykonáva rozhodnutie 2005/387/SVV.
            
            
               (13)Dánsko je viazané rozhodnutím 2005/387/SVV a preto sa zúčastňuje na prijatí a uplatňovaní tohto rozhodnutia, ktorým sa vykonáva rozhodnutie 2005/387/SVV.
            
            
               (14)Spojené kráľovstvo nie je viazané rozhodnutím 2005/387/SVV, a preto sa nezúčastňuje na prijatí tohto rozhodnutia, ktorým sa vykonáva rozhodnutie 2005/387/SVV, nie je ním viazané a ani nepodlieha jeho uplatňovaniu,
            
            
               PRIJALA TOTO ROZHODNUTIE:
            
            
               Článok 1
            
            
               Nová psychoaktívna látka N-(1-fenyletyl-4-piperidinyl)-N-fenylakrylamid (akrylfentanyl) sa podrobuje kontrolným opatreniam v celej Únii.
            
            
               Článok 2
            
         
         
            
               Členské štáty prijmú v súlade so svojimi vnútroštátnymi právnymi predpismi najneskôr do [jedného roka od dátumu uverejnenia tohto rozhodnutia] potrebné opatrenia na podrobenie novej psychoaktívnej látky uvedenej v článku 1 kontrolným opatreniam a trestnoprávnym sankciám stanoveným na základe ich právnych predpisov v súlade so záväzkami, ktoré im vyplývajú z Dohovoru Organizácie Spojených národov o psychotropných látkach z roku 1971.
            
            
            
               Toto rozhodnutie sa uplatňuje v súlade so zmluvami.
            
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Ú. v. EÚ L 127, 20.5.2005, s. 32.
               
               
                  
                     (2)
                  Ú. v. EÚ L 127, 20.5.2005, s. 32.
               
               
                  
                     (3)
                  Ú. v. EÚ C , , s. .